अजमेर के कई मतदान केंद्रों पर वोटिंग मशीनें खराब होने से मतदान में बाधा भी पहुंची। अजमेर शहर के ही एक मतदान केंद्र पर शिक्षा राज्य मंत्री वासुदेव देवनानी की कांग्रेस कार्यकर्ताओं से तीखी झड़प भी हो गई। इसके बाद देवनानी ने निर्वाचन अधिकारी को शिकायत करते हुए बताया कि इस मतदान केंद्र पर कांग्रेस के कुछ बाहरी कार्यकर्ताओं ने बूथ पर घुसने की कोशिश की। कांग्रेस कार्यकर्ताओं ने देवनानी पर आचार संहिता के उल्लंघन का आरोप भी लगाया। अजमेर सीट पर भाजपा के दिग्गज नेताओं में शामिल सांसद भूपेंद्र यादव के अलावा वसुंधरा सरकार के मंत्री देवनानी और अनिता भदेल ने भी अपने मत का इस्तेमाल किया। अलवर में भाजपा उम्मीदवार जसवंत यादव ने बहरोड में मतदान कर अपनी जीत की पक्की संभावना जताई। उन्होंने कहा कि कांग्रेस ने कमजोर उम्मीदवार उतार कर उनकी जीत को आसान कर दिया।